Diari Oficial de la Generalitat Valenciana


Sumari del DOGV 7405, del 18-11-2014 (2014/10078)

RESOLUCIÓ de 3 de novembre de 2014, del president de l'Agència Valenciana del Turisme, per la qual es convoquen els Premis Turisme Comunitat Valenciana 2014.
-------------------------------------------------------------------------------------------------------------------------------------------------------------

### Dades del document

Número de DOGV
:   7405

Data del DOGV
:   18-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10852


Data del document
:   03-11-2014

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * distinció honorífica

RESOLUCIÓ de 3 de novembre de 2014, del president de l'Agència Valenciana del Turisme, per la qual es convoquen els Premis Turisme Comunitat Valenciana 2014. [2014/10192]  
El turisme constituïx una activitat econòmica d'interés estratègic per a la Comunitat Valenciana, tant per la seua destacada aportació a la generació i distribució de riquesa i la creació d'ocupació, com per la seua importància social i territorial, en tant que integradora i vertebradora de la societat i del territori.  
De tots és conegut que la Comunitat, amb una àmplia i diversa oferta turística i d'oci, és una de les destinacions de referència a Europa, com ho demostren els més de 22,7 milions de turistes que vam rebre en 2013, sis dels quals internacionals, fet que ens situa com a tercera destinació turística d'Espanya en nombre de viatges després d'Andalusia i Catalunya.  
A la nostra variada oferta turística s'unix l'atractiu del nostre territori, amb 226 municipis ja declarats turístics pel Consell, la qual cosa evidencia sens dubte la manifesta vocació turística del conjunt de la Comunitat Valenciana.  
Per això, i atés que és un deure dels poders públics incentivar i fomentar aquells comportaments que redunden directament o indirectament en benefici del conjunt de la societat, sembla convenient promoure el reconeixement institucional a les iniciatives, propostes i actuacions que desenrotllen els distints agents turístics de la Comunitat Valenciana i que redunden en favor d'este important sector econòmic que tants beneficis aporta al poble valencià.  
Així, per mitjà de la present resolució es pretén regular uns premis que expressen el reconeixement de l'Administració turística de la Generalitat a les persones, entitats i institucions distingides per la seua labor a favor del turisme de la Comunitat Valenciana, regulant la seua concessió d'acord amb criteris objectius.  
Per tot això, i d'acord amb les competències assignades per l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme, resolc:  
  
Article 1. Objecte  
La present resolució té com a objecte regular el procediment de concessió dels Premis Turisme Comunitat Valenciana als que durant l'any 2014 hagen destacat per la seua labor a favor del turisme de la Comunitat Valenciana, distingint aquelles persones, entitats i institucions que, de manera notable, hagen contribuït al seu desenrotllament, foment i promoció, participant o col·laborant amb l'acció de la Generalitat en pro d'este sector estratègic per a la nostra economia i en els quals concórreguen els mèrits assenyalats en l'article següent.  
  
Article 2. Modalitats i mèrits  
Els Premis Turisme Comunitat Valenciana en l'edició corresponent a 2014 tindran les modalitats següents:  
1. Institució pública o privada, associació o col·lectiu  
S'atorgarà als que s'hagen distingit en els seus respectius camps d'activitat per la realització d'activitats que repercutisquen de manera positiva en el conjunt del sector turístic de la Comunitat Valenciana, reconeixent així els mèrits de col·lectius que es caracteritzen pel seu esforç i dedicació al desenrotllament d'iniciatives empresarials o la dinamització dels productes i destinacions turístiques de la Comunitat Valenciana.  
2. Treballador o treballadora pertanyent al sector turístic de la Comunitat Valenciana  
S'atorgarà als que s'hagen distingit per la seua participació activa dins de les seues empreses en àmbits com la gestió i transmissió de coneixement, la millora del clima laboral, el foment de la innovació en processos i productes o la prestació de servicis que suposen un valor afegit per al turista i que hagen contribuït de manera significativa a elevar la productivitat i competitivitat dels seus centres de treball.  
3. A la formació, investigació i innovació turística  
S'atorgarà a la millor contribució al camp de la formació o de la investigació aplicada al turisme, desenrotllada en el marc d'entitats econòmiques, agents socials o entitats docents, siguen de caràcter públic o privat, així com als que hagen dut a terme projectes innovadors en l'àmbit turístic, per mitjà de la creació o gestió d'empreses, creació de nous productes turístics o actuacions d'índole semblant que comporten la millora la competitivitat del sector turístic valencià.  
  
4. A la promoció i la comunicació turística  
S'atorgarà als que hagen dut a terme accions o campanyes noves de promoció i comunicació de la seua empresa, producte o destinació que hagen suposat una millora clara de resultats econòmics, cartera de clients, entrades de turistes o gasto turístic en destinació, així com a la millor activitat periodística a favor de l'enfortiment de la imatge turística de la Comunitat Valenciana.  
5. A l'excel·lència turística  
S'atorgarà als que hagen contribuït significativament al desenrotllament d'iniciatives que hagen suposat una clara millora de la competitivitat d'un producte o destinació turística per mitjà de l'aplicació de criteris de sostenibilitat mediambiental, econòmica i social, l'impuls a l'accessibilitat universal o el foment de la qualitat del servici al turista, ja siga per mitjà de l'ús de noves tecnologies o introduint tècniques de gestió innovadores.  
6. A la revitalització de destinacions turístiques  
S'atorgarà a aquelles entitats públiques o privades que s'hagen distingit pel desenrotllament d'actuacions de col·laboració amb la Generalitat dirigides a millorar l'adequació de les destinacions turístiques, ja siguen d'àmbit municipal o supramunicipal, incrementant el seu atractiu en el mercat turístic nacional o internacional.  
7. Per extraordinaris servicis prestats al turisme de la Comunitat Valenciana  
Es reconeixerà la labor d'aquelles personalitats destacades de la vida pública que pel seu especial arrelament a la Comunitat Valenciana, identificació, exaltació i defensa dels seus valors, així com les seues manifestacions i actuacions públiques, hagen contribuït de manera notable al coneixement i la difusió de l'oferta i els recursos turístics valencians.  
  
Article 3. Candidatures  
1. Podran ser candidats o candidates als Premis Turisme Comunitat Valenciana les persones tant físiques com jurídiques, entitats i institucions, públiques o privades, nacionals o estrangeres, que hagen destacat durant 2014 per la seua aportació contínua i rellevant al desenrotllament turístic de la Comunitat Valenciana.  
2. Es prestarà especial atenció als que, d'acord amb criteris de sostenibilitat i qualitat, fomenten els valors culturals, patrimonials, gastronòmics, sociològics, mediambientals o de qualsevol altre tipus de la Comunitat, contribuint així a fer del turisme un sector estratègic per a l'economia i l'ocupació regional.  
  
Article 4. Presentació de les candidatures i documentació  
1. Les propostes de candidatures per a la concessió dels premis les podran fer els mateixos candidats o els que tinguen coneixement del treball o activitats realitzades per estos.  
2. Les candidatures a les diferents modalitats de premis hauran de presentar-se en imprés normalitzat, disponible en l'adreça d'Internet ?www.turisme.gva.es?, i acompanyades de la documentació que s'especifica en l'apartat següent.  
Estes es podran presentar en el Registre General de l'Agència Valenciana del Turisme, situat a València, ciutat administrativa 9 d'Octubre, carrer Castán Tobeñas, 77, torre 2, planta 3, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Les candidatures per a totes les modalitats de premis es formalitzaran amb la presentació de la documentació següent:  
a) Imprés normalitzat de candidatura (segons l'annex I de la present resolució) degudament omplit.  
En l'imprés s'indicarà la modalitat de premi a què es presenta, si bé esta elecció no és vinculant per al jurat, que podrà adscriure la candidatura a una altra modalitat diferent de l'assenyalada si les seues característiques ho fan oportú.  
Si una candidatura no especifica la modalitat a què concorre, el jurat podrà optar per incloure-la en la que estime més oportuna per les seues característiques, o bé excloure-la en cas de no reunir els requisits exigits.  
b) Memòria explicativa dels mèrits a valorar i/o trajectòria que es pretén premiar.  
En esta es farà referència, en funció de la modalitat a què es presente, a les principals activitats o servicis prestats, l'àmbit d'actuació, la incidència en el sector turístic valencià, les iniciatives de generació d'ocupació desenrotllades, les activitats de formació, promoció o comunicació realitzades i la utilització de les noves tecnologies en la realització de les seues activitats. La memòria anirà acompanyada de la documentació necessària per a acreditar la veracitat de la informació que conté.  
c) En el cas que el candidat proposat siga una persona física haurà d'aportar la relació dels mèrits en què concorre, així com un resum de la seua trajectòria professional i, si és el cas, les obres o treballs publicats.  
  
4. El termini de presentació de candidatures s'iniciarà l'endemà de la publicació d'esta resolució en el Diari Oficial de la Comunitat Valenciana i finalitzarà el 31 de gener de 2015.  
  
Article 5. Tramitació de candidatures i selecció de propostes  
1. Totes les candidatures als Premis Turisme Comunitat Valenciana en l'edició corresponent a 2014 hauran d'anar acompanyades de la documentació indicada en l'article anterior.  
2. Una vegada finalitzat el termini d'admissió de candidatures, no podrà presentar-se documentació addicional, llevat que esta siga requerida al candidat o proponent pel jurat, de conformitat amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb indicació que si no ho fa en un termini de 10 dies es considerarà que desistix de la seua sol·licitud, prèvia resolució que haurà de ser dictada en els termes que preveu l'article 42 de la mencionada Llei 30/1992.  
3. L'estudi i revisió de la documentació aportada serà duta a terme per l'Àrea de Foment de la Competitivitat Turística de l'Agència Valenciana del Turisme.  
4. El president de l'Agència designarà un jurat encarregat de valorar les candidatures rebudes a les distintes modalitats dels Premis Turisme Comunitat Valenciana en l'edició corresponent a 2014. Este jurat tindrà àmbit autonòmic i estarà compost per:  
a) La persona titular de la direcció de l'Agència Valenciana del Turisme, que exercirà la presidència.  
b) Les persones que ocupen les direccions de les tres àrees en què s'organitza l'Agència: Màrqueting i Comunicació, Formació i Foment de la Competitivitat Turística.  
c) Un representant del sector turístic empresarial designat pel president de l'Agència Valenciana del Turisme.  
d) Un representant dels municipis turístics de la Comunitat designat pel president de l'Agència Valenciana del Turisme.  
e) Dos persones, en qualitat d'experts, i relacionades professionalment amb els distints àmbits a premiar, designades pel president de l'Agència entre personalitats de reconegut prestigi en l'àmbit del turisme de la Comunitat Valenciana.  
f) La secretaria, amb veu però sense vot, correspondrà a la persona titular de la direcció del Servici de Desenrotllament i Planificació Turística de l'Agència Valenciana del Turisme.  
5. El jurat, en les seues actuacions, es regirà pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per a la seua constitució vàlida caldrà l'assistència, almenys, de les dos terceres parts dels seus membres. Per a l'adopció d'acords serà necessari el vot favorable de la majoria dels assistents. L'activitat dels seus membres no serà retribuïda.  
  
Article 6. Concessió de premis i publicació  
1. El jurat emetrà una acta que recollirà la valoració de les candidatures presentades, així com la proposta de candidats a premiar, i en què figurarà el nom de les persones o entitats que es consideren idònies per a cada una de les modalitats.  
2. El termini màxim per a l'emissió de la mencionada acta és de dos mesos a comptar de l'endemà del dia que finalitze el termini per a la presentació de candidatures.  
3. La proposta per a la concessió dels premis en les seues distintes modalitats correspondrà al director de l'Agència, com a president del jurat, que dirimirà amb el seu vot de qualitat els possibles empats.  
  
4. El president del jurat elevarà, a través de la persona titular de la vicepresidència de l'Agència Valenciana del Turisme, la proposta de concessió de premis al president de l'Agència, que resoldrà la concessió d'estos. La resolució de concessió dels Premis Turisme Comunitat Valenciana en l'edició corresponent a 2014 es publicitarà en el Diari Oficial de la Comunitat Valenciana.  
  
Article 7. Entrega i efectes dels premis  
1. Els Premis Turisme Comunitat Valenciana 2014 podran ser declarats deserts en qualssevol de les seues modalitats en el cas que cap de les propostes de concessió reunisca els mèrits suficients.  
  
2. Els premis tenen caràcter exclusivament honorífic, per la qual cosa no comportaran cap prestació econòmica.  
3. L'entrega de premis tindrà lloc en un acte de caràcter públic institucional, en el dia i lloc que prèviament es determine i en el termini dels 30 dies següents a l'emissió de l'acta pel jurat. L'entrega es comunicarà als premiats amb la suficient antelació.  
  
4. La concessió del corresponent premi comporta la possibilitat que les persones o entitats guardonades facen ús en la seua identitat corporativa de la menció «Premi Turisme Comunitat Valenciana» unida a l'any de concessió.  
  
Article 8. Registre de premis i límits a la seua concessió  
1. En l'Agència Valenciana del Turisme hi haurà un registre degudament actualitzat en què s'anotaran totes les concessions dels Premis Turisme Comunitat Valenciana que es duguen a terme.  
2. Els que obtinguen el Premi Turisme Comunitat Valenciana no en podran obtindre novament un altre en la mateixa modalitat en què van ser distingits.  
  
  
DISPOSICIÓ FINAL  
  
Única. Facultat de desplegament  
Es faculta la persona titular de la direcció de l'Agència Valenciana del Turisme per a dictar les disposicions i adoptar les mesures que considere oportunes per al desplegament i aplicació del que disposa la present resolució.  
  
Contra la present resolució, que posa fi a la via administrativa, podrà interposar-se un recurs contenciós administratiu davant dels jutjats contenciosos administratius, dins del termini de dos mesos comptats des de l'endemà de la seua publicació i, potestativament, podrà interposar-se un recurs de reposició davant del president de l'Agència Valenciana del Turisme, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 3 de novembre de 2014.- El president de l'Agència Valenciana del Turisme: Máximo Buch Torralva.